Geweld in Pta-middestad: LUR, provinsiale polisiehoof tree inFoto: (AP Photo/Yeshiel Panchia) Die Gautengse LUR vir vervoer en paaie en die provinsiale polisiekommissaris het Woensdagmiddag met die Tshwane-metro en taxiverenigings beraadslaag ná die chaos in die Pretoriase middestad. Verskeie winkels in die stad is aan die brand gesteek en geplunder. Die geweld het reeds Dinsdag uitgebreek en hou glo verband met spanning tussen minibustaxibestuurders en dwelmbase. Dit volg nadat ŉ taxibestuurder, Jabu Balo (45), Dinsdagmiddag in die middestad doodgeskiet is in ŉ bakleiery met vermeende dwelmbase. LUR Jacob Mamabolo en lt.genl. Elias Mawela het gesê verteenwoordigers van die taxiverenigings het geldige bekommernisse tydens die vergadering geopper wat aangepak behoort te word. Foto: (AP Photo/Yeshiel Panchia) Die polisie en Tshwane-metropolisie sal vir eers in die middestad ontplooi bly om te verseker dat geen verdere misdaad plaasvind nie. Minstens 17 verdagtes is tydens gister se geweld in hegtenis geneem op aanklagte van die besit van vermoedelik gesteelde goedere en openbare geweld. Mack Makata van die taxivereniging Santaco het intussen die taxiverenigings gedistansieer van die plundering wat in die middestad plaasgevind het. “Ons het ŉ demonstrasie beplan om ons kwessies aan die groot klok te hang, maar misdadige elemente het die situasie uitgebuit.” Foto: (AP Photo/Yeshiel Panchia) Stevens Mokgalapa, burgemeester van Tshwane, het ook vir kalmte gevra terwyl die DA op sy beurt die afgelope paar dae se geweld veroordeel en dit as xenofobie bestempel het aangesien hoofsaaklik buitelanders se winkels glo geplunder en aan die brand gesteek is. Awie Erasmus, VF Plus-raadslid en voorsitter van die openbarerekeninge-komitee in die Tshwane-metro, het hom ten sterkste uitgespreek teen die gewelddadige protesoptogte. Foto: (AP Photo/Yeshiel Panchia) “Die dood van Baloi word ten sterkste veroordeel. Sy moordenaars moet tot verantwoording geroep word. Dit is egter geen rede vir ander taxibestuurders om oor te gaan tot misdaad uit protes oor sy dood nie. “Die protesoptog volg skaars ŉ maand ná ŉ ander gewelddadige optog waarin skade van etlike miljoene rande aan eiendom aangerig is deur stakende munisipale werkers.” Die VF Plus het geëis dat daar ferm opgetree word teen misdadige elemente tydens protesoptredes.